b'\n_START_ARTICLE_\nJuozas Vincentas Danys\n_START_PARAGRAPH_\nJuozas Vincentas Danys (iki 1951 m. Daniliauskas; g. 1914 m. lapkri\xc4\x8dio 22 d. Padovinys, Liudvinavo vals\xc4\x8dius \xe2\x80\x93 m. 2005 m. rugs\xc4\x97jo 28 d. Otavoje, Kanada) \xe2\x80\x93 Lietuvos hidrotechnikos in\xc5\xbeinierius, Vytauto Did\xc5\xbeiojo universiteto (VDU) profesorius, Kanados lietuvi\xc5\xb3 veik\xc4\x97jas.\n_START_SECTION_\nBiografija\n_START_PARAGRAPH_\n1932 m. Juozas Danys atvyko \xc4\xaf Kaun\xc4\x85 ir \xc4\xafstojo \xc4\xaf VDU Technikos fakultet\xc4\x85, pasirinko statybininko specialyb\xc4\x99. Studij\xc5\xb3 metu per tris vasaros statybos praktikas Ukmerg\xc4\x97s ir Vilkavi\xc5\xa1kio miest\xc5\xb3 savivaldyb\xc4\x97se savo \xc5\xbeiniomis ir kompetencija atkreip\xc4\x97 \xc4\xaf save Susisiekimo ministerijos specialist\xc5\xb3 d\xc4\x97mes\xc4\xaf. 1937\xe2\x80\x931939 m. Lietuvos energijos komitetas j\xc4\xaf pasiunt\xc4\x97 \xc4\xaf Latvij\xc4\x85 susipa\xc5\xbeinti su 70 000 kW galios Kegumo hidroelektrin\xc4\x97s (Kegumo HE) projektavimu ir statyba. Pareng\xc4\x97 diplomin\xc4\xaf darb\xc4\x85 \xe2\x80\x9eNeries u\xc5\xbetvanka ties Jonava\xe2\x80\x9c._NEWLINE_1939 m. baig\xc4\x99s studijas VDU Technikos fakulteto Statybos skyriuje, dirbo Lietuvos vandens keli\xc5\xb3 valdyboje, 1939\xe2\x80\x931944 m. Lietuvos energijos komiteto narys. Nuo 1940 m. VDU d\xc4\x97stytojas; 1941\xe2\x80\x931944 m. Hidrotechnikos katedros ved\xc4\x97jas; nuo 1941 m. adjunktas-profesorius. 1944 m. pasitrauk\xc4\x97 \xc4\xaf Vokietij\xc4\x85. 1946\xe2\x80\x931947 m. tobulinosi Miuncheno auk\xc5\xa1tojoje technikos mokykloje._NEWLINE_1949 m. i\xc5\xa1vyko \xc4\xaf Kanad\xc4\x85, apsistojo Otavoje. 1951\xe2\x80\x931955 m. bendrov\xc4\x97s \xe2\x80\x9ePower Corporation of Canada\xe2\x80\x9c in\xc5\xbeinierius, 1955\xe2\x80\x931959 m. \xc5\xa0v. Lauryno vandens kelio Tarptautinio Kanados ir JAV komiteto vyr. in\xc5\xbeinierius, 1959\xe2\x80\x931979 m. Kanados susisiekimo ministerijos Laivininkyst\xc4\x97s \xc4\xafrengini\xc5\xb3 tarnybos Statybos skyriaus vir\xc5\xa1ininkas, 1973\xe2\x80\x931979 m. dar ir Kanados ledo ir sniego valstybinio komiteto narys._NEWLINE_Palaidotas \xc5\xa0v. Jono vardu pavadintose lietuvi\xc5\xb3 kapin\xc4\x97se Kanadoje.\n_START_SECTION_\nDarbai\n_START_PARAGRAPH_\nSvarbiausi darbai \xe2\x80\x93 \xc5\xa0v. Lauryno vandens kelio nuo Atlanto vandenyno iki Did\xc5\xbei\xc5\xb3j\xc5\xb3 e\xc5\xbeer\xc5\xb3 hidrotechnini\xc5\xb3 statini\xc5\xb3 \xe2\x80\x93 u\xc5\xbetvank\xc5\xb3, kanal\xc5\xb3, \xc5\xa1liuz\xc5\xb3, \xc5\xa1vyturi\xc5\xb3 statyba. Patobulino \xc5\xa1vyturi\xc5\xb3 konstrukcij\xc4\x85, pastat\xc4\x97 51 \xc5\xa1vytur\xc4\xaf. 1985 m. Kanados pa\xc5\xa1to \xc5\xbeinyba i\xc5\xa1spausdino keturi\xc5\xb3 pa\xc5\xa1to \xc5\xbeenkl\xc5\xb3 serij\xc4\x85, kurioje i\xc5\xa1 4 pavaizduot\xc5\xb3 \xc5\xa1vyturi\xc5\xb3 3 suprojektuoti J. Danio. 1973\xe2\x80\x931974 m. tyr\xc4\x97 ledo ly\xc4\x8di\xc5\xb3 poveik\xc4\xaf hidrotechniniams statiniams, pateik\xc4\x97 b\xc5\xabd\xc5\xb3 konstrukcij\xc5\xb3 parametrams skai\xc4\x8diuoti, navigacijai gerinti, su kitais 1981 m. sudar\xc4\x97 laivininkyst\xc4\x97s statini\xc5\xb3 projektavimo \xc5\xbeinyn\xc4\x85. Para\xc5\xa1\xc4\x97 per 60 mokslini\xc5\xb3 technini\xc5\xb3 straipsni\xc5\xb3, jo id\xc4\x97jos apra\xc5\xa1omos ir cituojamos daugelyje pasaulio leidini\xc5\xb3._NEWLINE_Bendradarbiavo Lietuvi\xc5\xb3 enciklopedijoje, Kanados ir lietuvi\xc5\xb3 i\xc5\xa1eivijos spaudoje, dalyvavo Kanados lietuvi\xc5\xb3 bendruomen\xc4\x97s visuomenin\xc4\x97je veikloje. Nuo 1993 m. Lietuvoje skait\xc4\x97 prane\xc5\xa1imus, reng\xc4\x97 parodas.'